Document ID: 32005R0521

KOMISIJAS REGULA (EK) Nr. 521/2005
(2005. gada 1. aprīlis)
par pastāvīgu piedevas izmantošanas atļauju un pagaidu atļauju tādu konkrētu piedevu jaunam izmantojumam, kuras jau ir atļauts lietot dzīvnieku barībā
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1970. gada 23. novembra Direktīvu 70/524/EEK par barības piedevām (1), un jo īpaši tās 3. pantu un 9.d panta 1. punktu, un 9.e panta 1. punktu,
ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (2), un jo īpaši tās 25. pantu,
tā kā:
(1)
Ar Regulu (EK) Nr. 1831/2003 ir noteikta kārtība, kādā piešķir atļaujas par piedevu izmantošanu dzīvnieku ēdināšanā.
(2)
Regulas (EK) Nr. 1831/2003 25. pantā paredzēti pārejas posma pasākumi saistībā ar tiem pieteikumiem barības piedevu izmantošanas atļaujas saņemšanai, kas iesniegti atbilstīgi Direktīvai 70/524 pirms Regulas (EK) Nr. 1831/2003 piemērošanas dienas.
(3)
Pieteikumus šīs regulas pielikumos minēto piedevu izmantošanas atļaujas saņemšanai iesniedza pirms Regulas (EK) Nr. 1831/2003 piemērošanas dienas.
(4)
Atbilstīgi Direktīvas 70/524/EEK 4. panta 4. punktam sākotnējās atsauksmes par šiem pieteikumiem Komisijai nosūtīja pirms Regulas (EK) Nr. 1831/2003 piemērošanas dienas. Tādēļ uz minētajiem pieteikumiem turpina attiecināt Direktīvas 70/524/EEK 4. pantu.
(5)
Noteiktu fermentu preparātu - no Trichoderma longibrachiatum (ATCC 2106) iegūtas endo-1,3(4)-beta-glikanāzes, no Trichoderma longibrachiatum (ATCC 2105) iegūtas endo-1,4-beta-ksilanāzes un no Bacillus subtilis (ATCC 2107) iegūta subtilizīna - izmantošanas pagaidu atļauju attiecībā uz gaļas cāļiem pirmoreiz piešķīra ar Komisijas Regulu (EK) Nr. 1636/1999 (3). Pamatojot pieteikumu par beztermiņa atļaujas piešķiršanu minēto fermentu preparātu izmantojumam, iesniedza jaunus datus. To novērtējums liecina, ka Direktīvas 70/524/EEK 3.a pantā paredzētie šādas atļaujas piešķiršanas nosacījumi ir ievēroti. Minētos fermentu preparātus, kas noteikti I pielikumā, attiecīgi ir jāatļauj izmantot bez termiņa ierobežojuma.
(6)
Noteikta fermentu preparāta - no Aspergillus oryzae (DSM 14223) iegūtas 6-fitāzes - izmantošanas beztermiņa atļauju attiecībā uz gaļas cāļiem, dējējvistām, gaļas tītariem, sivēniem, gaļas cūkām un sivēnmātēm piešķīra ar Komisijas Regulu (EK) Nr. 255/2005 (4). Pamatojot pieteikumu par minētā fermentu preparāta atļaušanu arī attiecībā uz lašu dzimtas zivīm, iesniedza jaunus datus. Eiropas Pārtikas nekaitīguma iestādes (EFSA) sniegtajā atzinumā par šā preparāta izmantošanu secināts, ka tad, ja ievēro šīs regulas II pielikumā paredzētos nosacījumus, minētais preparāts lašu dzimtas zivis neapdraud. Datu novērtējums liecina, ka Direktīvas 70/524/EEK 9.e panta 1. punktā paredzētie atļaujas piešķiršanas nosacījumi ir ievēroti. Attiecīgi uz četriem gadiem ir jāpiešķir pagaidu atļauja, kas vajadzīga, lai izmantotu minēto fermentu preparātu, kas noteikts II pielikumā.
(7)
No Enterococcus faecium (DSM 7134) iegūta mikroorganismu preparāta izmantošanas pagaidu atļauju attiecībā uz sivēniem un gaļas cūkām pirmoreiz piešķīra ar Komisijas Regulu (EK) Nr. 666/2003 (5). Pamatojot pieteikumu par minētā mikroorganismu preparāta atļaušanu arī attiecībā uz gaļas cāļiem, iesniedza jaunus datus. EFSA2004. gada 28. oktobrī sniedza labvēlīgu atzinumu par minētās piedevas nekaitīgumu dzīvniekiem kategorijā “Gaļas cāļi”, ja lietojums atbilst šīs regulas III pielikuma nosacījumiem. Datu novērtējums liecina, ka Direktīvas 70/524/EEK 9.e panta 1. punktā paredzētie atļaujas piešķiršanas nosacījumi ir ievēroti. Attiecīgi uz četriem gadiem ir jāpiešķir pagaidu atļauja, kas vajadzīga, lai izmantotu minēto mikroorganismu preparātu, kas noteikts III pielikumā.
(8)
Minēto pieteikumu novērtējums liecina par to, ka ir vajadzīgas konkrētas procedūras, lai pasargātu darbiniekus no pielikumos norādīto piedevu iedarbības. Šāda aizsardzība jānodrošina, piemērojot Padomes 1989. gada 12. jūnija Direktīvu 89/391/EEK par pasākumiem, kas ieviešami, lai uzlabotu darba ņēmēju drošību un veselības aizsardzību darbā (6).
(9)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Fermentu grupas preparātus, kas norādīti I pielikumā, atļauts izmantot bez termiņa ierobežojuma kā piedevu dzīvnieku barībā, ievērojot minētajā pielikumā paredzētos nosacījumus.
2. pants
Fermentu grupas preparātu, kas norādīts II pielikumā, atļauts izmantot uz ierobežotu laiku - četriem gadiem - kā piedevu dzīvnieku barībā, ievērojot minētajā pielikumā paredzētos nosacījumus.
3. pants
Mikroorganismu grupas preparātu, kas norādīts III pielikumā, atļauts izmantot uz ierobežotu laiku - četriem gadiem - kā piedevu dzīvnieku barībā, ievērojot minētajā pielikumā paredzētos nosacījumus.
4. pants
Šī regula stājas spēkā trešajā dienā pēc publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 1. aprīlī

Labels: 3
16
17
6